Калі ў нас кажуць пра перавагі далучэння да ЕПВА, то часта маюць на ўвазе перш за ўсё прызнанне дыпломаў. Гэта, вядома, вельмі важнае пытанне. Але прызнанне нашых дыпломаў залежыць не столькі ад фармальнага падпісання Балонскай дэкларацыі, колькі ад адпаведнасці структуры і зместу нашых адукацыйных праграмаў еўрапейскім мадэлям. Трэба сказаць, што нашы дыпломы на еўрапейскім рынку працы прызнаюцца і цяпер. Але гэта вельмі працяглы працэс. І пацвярджаць уласную кваліфікацыю неабходна даволі доўга. Аднак ва ўсіх дыскусіях аб перспектывах далучэння Беларусі да ЕПВА рэдка абмяркоўваецца іншы бок прызнання дыпломаў. На жаль, у нашай краіне замежныя дыпломы наогул не прызнаюцца. Пацвердзіць дыплом вышэйшай адукацыі, атрыманы за межамі РБ, за выключэннем Расіі, Казахстана і яшчэ некалькіх краінаў, няма рэальнай магчымасці. Нягледзячы на тое, што Беларусь ратыфікавала канвенцыю аб прызнанні кваліфікацыяў, гэты працэс так і не пайшоў. Тыя студэнты, якія атрымліваюць акадэмічную ступень за мяжой, часта нават не звяртаюцца за яе пацвярджэннем у Беларусі.